AKMENĖS RAJONO SAVIVALDYBĖS TARYBA

SPRENDIMAS

DĖL AKMENĖS RAJONO AKMENĖS GIMNAZIJOS NUOSTATŲ PATVIRTINIMO

2021 m. rugpjūčio 30 d. Nr. T-179

Naujoji Akmenė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos švietimo įstatymo 44 straipsnio 4 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“ (Švietimo, mokslo ir sporto ministro 2021 m. balandžio 28 d. įsakymo Nr. V-670 redakcija), Institucijų paskirčių klasifikatoriumi, patvirtintu Lietuvos Respublikos švietimo, mokslo ir sporto ministro 2008 m. gegužės 14 d. įsakymu Nr. V-1387 „Dėl klasifikatoriaus „Institucijų paskirtys“ patvirtinimo“, remdamasi Akmenės rajono savivaldybės administracijos 2021 m. liepos 20 d. raštu Nr. S-1857 „Dėl mokymo nuotoliniu ugdymo proceso organizavimo būdu“, atsižvelgdama į Akmenės rajono Akmenės gimnazijos 2021 m. liepos 22 d. raštą Nr. S-83 „Dėl Akmenės rajono Akmenės gimnazijos nuostatų punktų pakeitimo“, Akmenės rajono savivaldybės taryba nusprendžia:

1. Patvirtinti Akmenės rajono Akmenės gimnazijos nuostatus (pridedama).

2. Įpareigoti Akmenės rajono Akmenės gimnazijos direktorių pasirašyti Akmenės rajono Akmenės gimnazijos nuostatus ir juos pateikti Juridinių asmenų registrui bei pasirašyti visus su tuo susijusius dokumentus.

3. Pripažinti netekusiu galios Akmenės rajono savivaldybės tarybos 2017 m. gegužės 31 d. sprendimo Nr. T-115(E) „Dėl Akmenės rajono Akmenės vaikų lopšelio-darželio „Gintarėlis“ reorganizavimo“ (nauja redakcija Akmenės rajono savivaldybės tarybos 2020 m. birželio 29 d. sprendimu Nr. T-142) 3.2 papunktį.

4. Nustatyti, kad šio sprendimo 3 punktas įsigalioja, sprendimo 1 punktu patvirtintus Akmenės rajono Akmenės gimnazijos nuostatus įregistravus Juridinių asmenų registre.

Šis sprendimas gali būti skundžiamas Lietuvos administracinių ginčų komisijos Šiaulių apygardos skyriui arba Regionų apygardos administracinio teismo Šiaulių rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vitalijus Mitrofanovas

PATVIRTINTA

Akmenės rajono savivaldybės tarybos

2021 m. rugpjūčio 30 d. sprendimu Nr. T-179

AKMENĖS RAJONO AKMENĖS GIMNAZIJOS NUOSTATAI

I SKYRIUS

BENDROSIOS NUOSTATOS

1. Akmenės rajono Akmenės gimnazijos nuostatai (toliau – Nuostatai) reglamentuoja Akmenės rajono Akmenės gimnazijos (toliau – Akmenės gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius ir funkcijas, vykdomas švietimo programas, mokymosi pasiekimus įteisinančių dokumentų išdavimą, veiklos organizavimą ir valdymą, mokinių, tėvų (globėjų, rūpintojų), pedagogų teises ir pareigas bei atsakomybę, gimnazijos savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Akmenės gimnazijos oficialus pavadinimas – Akmenės rajono Akmenės gimnazija, trumpasis pavadinimas – Akmenės gimnazija. Gimnazija įregistruota Juridinių asmenų registre, kodas – 190447774.

3. Akmenės rajono savivaldybės tarybos 2005 m. balandžio 26 d. sprendimu Nr. T-50 „Dėl Akmenės rajono Akmenės vidurinės mokyklos priskyrimo gimnazijos tipui ir pavadinimo pakeitimo“ Akmenės vidurinė mokykla pavadinta Akmenės rajono Akmenės gimnazija ir jai suteiktas gimnazijos statusas.

4. Akmenės gimnazijos teisinė forma – biudžetinė įstaiga.

5. Akmenės gimnazijos priklausomybė – savivaldybės mokykla.

6. Akmenės gimnazijos savininkas – Akmenės rajono savivaldybė, kodas 111100056, adresas: L. Petravičiaus a. 2, LT-85132 Naujoji Akmenė.

7. Akmenės gimnazijos savininko teises ir pareigas įgyvendinanti institucija – Akmenės rajono savivaldybės taryba, kuri:

7.1. tvirtina Akmenės gimnazijos nuostatus;

7.2. priima sprendimą dėl Akmenės gimnazijos buveinės pakeitimo;

7.3. priima sprendimą dėl Akmenės gimnazijos pertvarkymo, reorganizavimo ar likvidavimo;

7.4. priima sprendimą dėl Akmenės gimnazijos skyrių steigimo ir/ar jų veiklos nutraukimo;

7.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.6. sprendžia Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jos kompetencijai priskirtus klausimus;

8. Akmenės gimnazijos buveinė: Laižuvos g. 7, LT-85357 Akmenė, Akmenės seniūnija, Akmenės rajono savivaldybė.

9. Akmenės gimnazijos grupė – bendrojo ugdymo mokykla.

10. Akmenės gimnazijos tipas – gimnazija.

11. Akmenės gimnazijos pagrindinė paskirtis – gimnazijos tipo gimnazija visų amžiaus tarpsnių vaikams, kita paskirtis – ikimokyklinio ugdymo grupės įstaiga lopšelis-darželis.

12. Mokymo kalba – lietuvių kalba.

13. Mokymosi formos ir būdai: grupinio mokymosi forma įgyvendinama kasdieniu ir nuotoliniu mokymo proceso organizavimo būdu, pavienio mokymosi forma įgyvendinama individualiu, savarankišku ir nuotoliniu mokymo proceso organizavimo būdu, pavienio mokymosi forma įgyvendinama ugdymosi šeimoje mokymo proceso organizavimo būdu.

14. Akmenės gimnazijos skyrius, esantis kitoje vietovėje – Akmenės rajono Akmenės gimnazijos Kivylių skyrius (toliau – Akmenės gimnazijos Kivylių skyrius):

14.1. Akmenės gimnazijos Kivylių skyriaus įsteigimo data – 2009 m. rugsėjo 1 d.

14.2. Akmenės gimnazijos Kivylių skyriaus buveinė: Ąžuolų g. 2, LT-85483 Kivylių k., Naujosios Akmenės kaimiškoji seniūnija, Akmenės rajono savivaldybė;

14.3. Akmenės gimnazijos Kivylių skyriaus mokymo kalba – lietuvių kalba;

14.4. Akmenės gimnazijos Kivylių skyriaus mokymo forma – grupinio mokymosi forma įgyvendinama kasdieniu mokymo proceso organizavimo būdu;

14.5. pagrindinė veiklos sritis – neformalus švietimas; pagrindinė veiklos rūšis – ikimokyklinis ugdymas, kodas 85.10.10;

14.6. kitos veiklos rūšys: priešmokyklinis ugdymas, neformalus vaikų švietimas;

15. Akmenės gimnazijos skyrius, esantis kitoje vietovėje – Akmenės rajono Akmenės gimnazijos ikimokyklinio ugdymo skyrius „Gintarėlis“ (toliau – Akmenės gimnazijos „Gintarėlis“ skyrius):

15.1. Akmenės gimnazijos „Gintarėlis“ skyriaus įsteigimo data – 2017 m. rugsėjo 1 d.

15.2. Akmenės gimnazijos „Gintarėlis“ skyriaus buveinė: Stoties g. 3A, LT-85379 Akmenė, Akmenės rajono savivaldybė;

15.3. mokymo kalba – lietuvių kalba;

15.4. mokymo forma - grupinio mokymosi forma įgyvendinama kasdieniu mokymo proceso organizavimo būdu;

15.5. pagrindinė veiklos sritis – neformalus švietimas; pagrindinė veiklos rūšis –ikimokyklinis ugdymas, kodas 85.10.10;

15.6. kitos veiklos rūšys: priešmokyklinis ugdymas, neformalus vaikų švietimas.

16.	Akmenės gimnazijos vykdomos švietimo programos:

16.1.	ikimokyklinio ir priešmokyklinio ugdymo programa;

16.2.	pradinio ugdymo programa;

16.3.	pagrindinio ugdymo programa;

16.4.	individualizuota pradinio ir pagrindinio ugdymo programa;

16.5.	vidurinio ugdymo programa;

16.6.	neformalusis vaikų ir jaunimo švietimas.

17. Akmenės gimnazija išduoda šiuos išsilavinimą liudijančius dokumentus:

17.1. brandos atestatą ir jo priedą;

17.2. vidurinio ugdymo pasiekimų pažymėjimą;

17.3. pagrindinio išsilavinimo pažymėjimą;

17.4. pagrindinio ugdymo pasiekimų pažymėjimą;

17.5. mokymosi pasiekimų pažymėjimą;

17.6. pradinio išsilavinimo pažymėjimą;

17.7. pradinio ugdymo pasiekimų pažymėjimą.

18. Akmenės gimnazija yra viešasis juridinis asmuo, turintis antspaudą su Akmenės rajono savivaldybės herbu ir Akmenės gimnazijos pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Akmenės rajono savivaldybės tarybos sprendimais, Akmenės rajono savivaldybės administracijos direktoriaus įsakymais, kitais teisės aktais ir šiais Nuostatais.

II SKYRIUS

GIMNAZIJOS VEIKLOS SRITIS IR RŪŠYS, TIKSLAS, UŽDAVINIAI,

FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

19. Pagrindinė Akmenės gimnazijos veiklos sritis – švietimas, kodas 85.

20. Akmenės gimnazijos švietimo veiklos rūšys:

20.1. pagrindinė veiklos rūšis – bendrasis vidurinis ugdymas, kodas 85.31;

20.2. kitos švietimo veiklos rūšys:

20.2.1. ikimokyklinio amžiaus vaikų ugdymas, kodas 85.10.10,

20.2.2. priešmokyklinio amžiaus vaikų ugdymas, kodas 85.10.20,

20.2.3. pradinis ugdymas, kodas 85.20,

20.2.4. pagrindinis ugdymas, kodas 85.31.10,

20.2.5.vidurinis ugdymas, kodas 85.31.20,

20.2.6. sportinis ir rekreacinis švietimas, kodas 85.51,

20.2.7. kultūrinis švietimas, kodas 85.52,

20.2.8. kitas, niekur kitur nepriskirtas, švietimas, kodas 85.59,

20.2.9. švietimui būdingų paslaugų veikla, kodas 85.60;

20.2.10. neformalusis vaikų švietimas, kodas 3161;

20.2.11. neformalusis suaugusiųjų švietimas, kodas 3162;

20.3. kitos ne švietimo veiklos rūšys:

20.3.1. nuosavo arba nuomojamo nekilnojamojo turto nuoma ir eksploatavimas, kodas 68.20;

20.3.2. kūrybinė, meninė ir pramogų organizavimo veikla, kodas 90.0;

20.3.3. meninė kūryba, kodas 90.03;

20.3.4. bibliotekų, archyvų, muziejų ir kita kultūrinė veikla, kodas 91.0;

20.3.5. sportinė veikla, pramogų ir poilsio organizavimo veikla, kodas 93;

20.3.6. kita pramogų ir poilsio organizavimo veikla, kodas 93.29;

20.3.7.kita informacinių technologijų ir kompiuterių paslaugų veikla, kodas 62.09;

20.3.8. kita veikla, neprieštaraujanti Lietuvos Respublikos teisės aktams.

21. Akmenės gimnazijos veiklos tikslas – užtikrinant ugdymo kokybę, kuriant modernią aplinką ir pozityvią kultūrinę terpę, lavinti šiuolaikinio žmogaus bendrąsias ir dalykines kompetencijas, būtinas tolesniam mokymuisi ir savarankiškam gyvenimui.

22. Akmenės gimnazijos veiklos uždaviniai:

22.1. užtikrinti kokybišką ikimokyklinio, priešmokyklinio, pradinio ugdymo, pagrindinio ugdymo ir vidurinio ugdymo programų vykdymą;

22.2. sudaryti sąlygas mokiniams nuolat tenkinti pažinimo ir saviraiškos poreikius;

22.3. teikti mokiniams švietimo pagalbą;

22.4. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką.

23. Vykdydama pavestus uždavinius, Akmenės gimnazija:

23.1. vadovaudamasi švietimo, mokslo ir sporto ministro tvirtinamomis bendrosiomis programomis, atsižvelgdama į vietos ir Akmenės gimnazijos bendruomenės reikmes, konkrečius mokinių ugdymo(si) poreikius ir interesus, švietimo stebėsenos, mokinių pasiekimų ir pažangos vertinimo ugdymo procese informaciją, pasiekimų tyrimų, gimnazijos veiklos įsivertinimo ir išorinio vertinimo duomenis, konkretina ir individualizuoja ugdymo turinį;

23.2. rengia pagrindinio ugdymo antrosios dalies ir vidurinio ugdymo programas papildančius ir mokinių poreikius tenkinančius šių programų modulius, neformaliojo mokinių švietimo programas;

23.3. vykdo pagrindinio ugdymo antrosios dalies ir vidurinio ugdymo, neformaliojo vaikų švietimo programas, mokymo sutartyse sutartus įsipareigojimus, užtikrina geros kokybės švietimą;

23.4. vykdo pagrindinio ugdymo pasiekimų patikrinimą, brandos egzaminus švietimo, mokslo ir sporto ministro nustatyta tvarka;

23.5. sudaro mokymo sutartis ir vykdo jose sutartus įsipareigojimus;

23.6. atlieka mokinio specialiųjų ugdymosi poreikių pirminį įvertinimą, organizuoja mokinių, turinčių specialiųjų ugdymosi poreikių, ugdymą švietimo, mokslo ir sporto ministro nustatyta tvarka;

23.7. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

23.8. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, profesinį orientavimą, vaiko minimalios priežiūros priemones teisės aktų nustatyta tvarka;

23.9. organizuoja tėvų (globėjų, rūpintojų) pageidavimu papildomas paslaugas (klubus, būrelius, pailgintos dienos grupes, stovyklas, ekskursijas ir kt.) teisės aktų nustatyta tvarka;

23.10. sudaro sąlygas darbuotojų profesiniam tobulėjimui;

23.11. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

23.12. kuria ugdymo turinio reikalavimams įgyvendinti reikiamą materialinę bazę, vadovaudamasi švietimo, mokslo ir sporto ministro patvirtintais teisės aktais;

23.13. organizuoja mokinių vežiojimą ir maitinimą Akmenės gimnazijoje teisės aktų nustatyta tvarka;

23.14. viešai skelbia informaciją apie Akmenės gimnazijos veiklą švietimo, mokslo ir sporto ministro nustatyta tvarka;

23.15. atlieka kitas įstatymų ir kitų teisės aktų nustatytas funkcijas.

24. Mokiniams išduodami mokymosi pasiekimus įteisinantys dokumentai švietimo, mokslo ir sporto ministro nustatyta tvarka.

III SKYRIUS

GIMNAZIJOS TEISĖS IR PAREIGOS

25. Akmenės gimnazija, įgyvendindama jai pavestus tikslą ir uždavinius, atlikdama jai priskirtas funkcijas, turi teisę:

25.1. parinkti ir kurti naujus mokymo ir mokymosi metodus, užtikrinančius kokybišką ugdymą(si);

25.2. bendradarbiauti su savo veiklai įtakos turinčiais fiziniais ir juridiniais asmenimis;

25.3. teisės aktų nustatyta tvarka vykdyti šalies ir tarptautinius švietimo projektus;

25.4. įstatymų nustatyta tvarka jungtis į asociacijas ir dalyvauti jų veikloje;

25.5. gauti paramą Lietuvos Respublikos labdaros ir paramos įstatymo nustatyta tvarka;

25.6. nustatyti teikiamų švietimo ar papildomų paslaugų kainas, įkainius ir tarifus tais atvejais, kai Lietuvos Respublikos švietimo įstatymo bei kitų įstatymų nustatyta tvarka jų nenustato Vyriausybė arba savininko teises ir pareigas įgyvendinanti institucija;

25.7. naudotis kitomis teisės aktų suteiktomis teisėmis.

26. Akmenės gimnazija privalo:

26.1. vykdyti patvirtintas ugdymo, mokymo ir švietimo programas;

26.2. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

26.3. užtikrinti atvirumą vietos bendruomenei;

26.4. sudaryti mokymo (-si) sutartis ir vykdyti sutartus įsipareigojimus;

26.5. sudaryti palankias veiklos sąlygas Akmenės gimnazijoje veikiančioms mokinių ir jaunimo organizacijoms;

26.6. užtikrinti Akmenės gimnazijos VGK veiklą, įgyvendinant teisės aktų nustatytus reikalavimus;

26.7. vykdyti kitas teisės aktuose nustatytas pareigas.

IV SKYRIUS

GIMNAZIJOS VEIKLOS ORGANIZAVIMAS IR VALDYMAS

27. Akmenės gimnazijos veikla organizuojama pagal:

27.1. direktoriaus patvirtintą Akmenės gimnazijos strateginį veiklos planą, kuriam yra pritarusi Akmenės gimnazijos taryba ir Akmenės rajono savivaldybės vykdomoji institucija ar jos įgaliotas asmuo;

27.2. direktoriaus patvirtintą Akmenės gimnazijos metinį veiklos planą, kuriam yra pritarusi Akmenės gimnazijos taryba;

27.3. direktoriaus patvirtintą Akmenės gimnazijos ugdymo planą, kuris yra suderintas su Akmenės gimnazijos taryba ir Akmenės rajono savivaldybės vykdomąja institucija ar jos įgaliotu asmeniu.

28. Akmenės gimnazijai vadovauja direktorius, kuris viešo konkurso būdu į pareigas penkeriems metams skiriamas ir iš jų atleidžiamas Lietuvos Respublikos vietos savivaldos ir švietimo įstatymų nustatyta tvarka. Direktorius yra pavaldus Akmenės rajono savivaldybės merui ir atskaitingas Akmenės rajono savivaldybės tarybai.

29. Akmenės gimnazijos direktorius:

29.1. vadovauja Akmenės gimnazijos strateginio plano ir metinių veiklos planų, švietimo programų rengimui, rekomendacijų dėl smurto prevencijos įgyvendinimo Akmenės gimnazijoje priemonių įgyvendinimui, juos tvirtina, vadovauja jų vykdymui;

29.2. organizuoja Akmenės gimnazijos darbą, kad būtų įgyvendinami Akmenės gimnazijos tikslai ir atliekamos nustatytos funkcijos;

29.3. nustatyta tvarka skiria ir atleidžia mokytojus, kitus ugdymo procese dalyvaujančius asmenis ir aptarnaujantį personalą, tvirtina jų pareigybių aprašymus;

29.4. rūpinasi mokytojų ir kitų darbuotojų darbo sąlygomis, organizuoja trūkstamų mokytojų paiešką;

29.5. kartu su Akmenės gimnazijos taryba sprendžia Akmenės gimnazijai palankios ugdymui aplinkos kūrimo klausimus;

29.6. kiekvienais metais teikia Akmenės gimnazijos bendruomenei ir tarybai svarstyti bei viešai paskelbia savo metų veiklos ataskaitą, kurios struktūrą ir reikalavimus nustato švietimo, mokslo ir sporto ministras;

29.7. užtikrina racionalų ir taupų lėšų bei turto naudojimą, veiksmingą Akmenės gimnazijos vidaus kontrolės sistemos sukūrimą, jos veikimą ir tobulinimą;

29.8. užtikrina, kad būtų laikomasi įstatymų, kitų teisės aktų ir Akmenės gimnazijos nuostatų;

29.9. suderinęs su Akmenės rajono savivaldybės vykdomąja institucija ar jos įgaliotu asmeniu tvirtina Akmenės gimnazijos struktūrą ir pareigybių sąrašą, neviršijant nustatyto didžiausio leistino pareigybių skaičiaus;

29.10. organizuoja Akmenės gimnazijos buhalterinę apskaitą pagal Lietuvos Respublikos buhalterinės apskaitos įstatymą;

29.11. atsako už pagal Lietuvos Respublikos viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą;

29.12. priima mokinius Akmenės rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;

29.13. pagal kompetenciją leidžia įsakymus, prižiūri, kaip jie vykdomi;

29.14. pagal poreikį sudaro komisijas, darbo ir metodines grupes;

29.15. sudaro Akmenės gimnazijos vardu sutartis Akmenės gimnazijos funkcijoms vykdyti;

29.16. organizuoja Akmenės gimnazijos dokumentų saugojimą ir valdymą teisės aktų nustatyta tvarka;

29.17. rūpinasi darbuotojų profesiniu tobulėjimu, sudaro sąlygas kelti kvalifikaciją ir atestuotis mokytojams, kitiems pedagoginiams darbuotojams švietimo, mokslo ir sporto ministro nustatyta tvarka;

29.18. inicijuoja Akmenės gimnazijos savivaldos institucijų sudarymą ir skatina jų veiklą;

29.19. vadovaudamasis įstatymais ir kitais teisės aktais, Akmenės gimnazijos darbo tvarkos taisyklėse nustato mokytojų, kitų ugdymo procese dalyvaujančių asmenų, techninio personalo ir mokinių teises, pareigas ir atsakomybę;

29.20. suderinęs su Akmenės gimnazijos taryba, tvirtina Akmenės gimnazijos darbo tvarkos taisykles;

29.21. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

29.22. Vaiko minimalios ir vidutinės priežiūros įstatymo nustatyta tvarka kreipiasi į Akmenės rajono savivaldybės vykdomąją instituciją dėl minimalios ir vidutinės priežiūros priemonių vaikui skyrimo;

29.23. sudaro Akmenės gimnazijos Vaiko gerovės komisiją ir tvirtina jos darbo reglamentą;

29.24. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą Akmenės gimnazijoje;

29.25. organizuoja pašalinių asmenų patekimo į Akmenės gimnazijos teritoriją apskaitą ir tai kontroliuoja, organizuoja Akmenės gimnazijos teritorijos ir jos prieigų stebėjimą, informuoja teritorinę policijos įstaigą apie žinomus ar įtariamus smurto, prievartos, psichoaktyviųjų medžiagų platinimo, viešosios tvarkos ir kitų pažeidimų atvejus;

29.26. supažindina Akmenės gimnazijos bendruomenę su teisės aktais, reglamentuojančiais vaiko teises, pareigas ir atsakomybę už teisės aktų pažeidimus, Akmenės gimnazijos lankymą, psichoaktyviųjų medžiagų vartojimo, smurto, nusikalstamumo prevenciją ir mokinių užimtumą;

29.27. bendradarbiauja su pagalbą mokiniui, mokytojui ir mokyklai teikiančiomis įstaigomis, Akmenės rajono savivaldybės administracijos struktūriniais padaliniais, valstybine vaiko teisių apsaugos institucija, tarpinstitucinio bendradarbiavimo koordinatoriumi, atvejo vadybininkais, teritorine policijos įstaiga, socialinių paslaugų ir sveikatos priežiūros įstaigomis, Akmenės rajono savivaldybės administracijos Vaiko gerovės komisija ir kitomis institucijomis, dirbančiomis vaiko teisių apsaugos srityje;

29.28. prireikus sudaro su institucijomis, dirbančiomis prevencinį darbą savivaldybės teritorijoje, kitose vietovėse, sutartis dėl pagalbos teikimo Akmenės gimnazijoje ar už jos ribų;

29.29. organizuoja neformalųjį vaikų švietimą po pamokų ir mokinių atostogų metu;

29.30. atsako už informacijos apie Akmenės gimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Akmenės gimnazijos išorinio vertinimo rezultatus, Akmenės gimnazijos bendruomenės tradicijas ir pasiekimus skelbimą viešai;

29.31. atsako už demokratinį Akmenės gimnazijos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Akmenės gimnazijos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

29.32. analizuoja Akmenės gimnazijos veiklos ir valdymo išteklių būklę ir atsako už Akmenės gimnazijos veiklos rezultatus;

29.33. atsako už Akmenės gimnazijos finansinę veiklą, svarsto ir priima sprendimus, susijusius su Akmenės gimnazijos lėšų (įskaitant lėšas, skirtas švietimo įstaigos darbuotojų darbo užmokesčiui), turto naudojimą ir disponavimą juo.

30. Direktorius gali turėti ir kitų jam Akmenės gimnazijos nuostatuose arba kituose teisės aktuose nustatytų pareigų.

V SKYRIUS

GIMNAZIJOS SAVIVALDA

31. Akmenės gimnazijos savivaldos institucijų sistemą sudaro Akmenės gimnazijos taryba, Akmenės gimnazijos mokytojų taryba, Akmenės gimnazijos mokinių taryba, Akmenės gimnazijos klasių mokinių tėvų (globėjų, rūpintojų) savivaldos institucija, mokytojų metodinės grupės ir metodinė taryba.

32. Akmenės gimnazijos taryba (toliau – Taryba) yra aukščiausioji Akmenės gimnazijos savivaldos institucija:

32.1.Taryba telkia Akmenės gimnazijos mokinių, mokytojų, tėvų (globėjų, rūpintojų) bendruomenę, vietos bendruomenę demokratiniam Akmenės gimnazijos valdymui, padeda spręsti Akmenės gimnazijai aktualius klausimus, atstovauti teisėtiems Akmenės gimnazijos interesams:

32.2. Tarybą sudaro 19 asmenų: 5 mokiniai, 6 mokytojai, 6 tėvų (globėjų, rūpintojų) ir 2 vietos bendruomenės atstovai. Tėvus į Tarybą atviru balsavimu renka visuotinis tėvų susirinkimas, mokytojus – Akmenės gimnazijos mokytojų taryba, I–IV gimnazijos klasių mokinius – Akmenės gimnazijos mokinių taryba;

32.3. Tarybos nariu negali būti Akmenės gimnazijos direktorius, valstybės politikai, politinio (asmeninio) pasitikėjimo valstybės tarnautojai;

32.4. likus ne mažiau kaip dviem mėnesiams iki Akmenės gimnazijos tarybos kadencijos pabaigos skelbiami nauji Tarybos rinkimai;

32.5. Taryba renkama ketveriems metams;

32.6. Tarybai vadovauja pirmininkas, išrinktas slaptu balsavimu pirmame Tarybos posėdyje;

32.7. Tarybos pirmininku tampa tarybos narys, surinkęs didžiausią balsų skaičių. Kai didžiausią balsų skaičių surinkęs kandidatas atsisako būti tarybos pirmininku, juo tampa antras kandidatas, surinkęs didžiausią balsų skaičių;

32.8. Tarybos nario įgaliojimams nutrūkus anksčiau laiko (išvykimas, liga ir kt.) visuotiniame tos bendruomenės grupės, kuriai atstovavo Tarybos narys, susirinkime slaptu balsavimu išrenkamas naujas atstovas;

32.9. asmenys į Tarybą gali būti renkami ne daugiau kaip dviem kadencijoms iš eilės;

32.10. posėdis yra teisėtas, jei jame dalyvauja 2/3 visų Tarybos narių. Nutarimai priimami dalyvaujančių balsų dauguma. Tarybos nutarimus, kurie prieštarauja Akmenės gimnazijos veiklą reglamentuojantiems dokumentams, direktorius prašo svarstyti iš naujo;

32.11. steigėjas, švietimo priežiūrą vykdančios institucijos, nustačiusios, kad Tarybos priimti sprendimai prieštarauja įstatymams ir kitiems Akmenės gimnazijos veiklą reglamentuojantiems teisės aktams, siūlo Tarybai juos svarstyti iš naujo. Tarybai atsisakius, ginčas sprendžiamas įstatymų nustatyta tvarka;

32.12. Taryba už veiklą atsiskaito ją rinkusiems Akmenės gimnazijos bendruomenės nariams;

32.13. Taryba:

32.13.1. teikia siūlymus dėl Akmenės gimnazijos strateginių tikslų, uždavinių ir jų įgyvendinimo priemonių;

32.13.2. pritaria Akmenės gimnazijos strateginiam planui, Akmenės gimnazijos metiniam veiklos planui, Akmenės gimnazijos nuostatams, Akmenės gimnazijos vidaus tvarkos taisyklėms, kitiems Akmenės gimnazijos veiklą reglamentuojantiems dokumentams, teikiamiems Akmenės gimnazijos direktoriaus;

32.13.3. teikia siūlymus Akmenės gimnazijos direktoriui dėl Akmenės gimnazijos nuostatų pakeitimo ar papildymo, Akmenės gimnazijos vidaus struktūros tobulinimo;

32.13.4. kolegialiai svarsto Akmenės gimnazijos lėšų naudojimo klausimus;

32.13.5. vertina Akmenės gimnazijos vadovo metų veiklos ataskaitą ir teikia savo sprendimą dėl ataskaitos Akmenės gimnazijos savininko teises ir pareigas įgyvendinančiai institucijai;

32.13.6. teikia siūlymus Akmenės gimnazijos savininko teises ir pareigas įgyvendinančiai institucijai dėl Akmenės gimnazijos materialinio aprūpinimo, veiklos tobulinimo;

32.13.7. svarsto mokytojų, mokinių ir tėvų (globėjų, rūpintojų), savivaldos institucijų ar Akmenės gimnazijos bendruomenės narių iniciatyvas ir teikia siūlymus Akmenės gimnazijos direktoriui;

32.13.8. teikia siūlymus dėl Akmenės gimnazijos darbo tobulinimo, saugių mokinių ugdymo ir darbo sąlygų sudarymo, talkina formuojant Akmenės gimnazijos materialinius, finansinius ir intelektinius išteklius;

32.13.9. svarsto Akmenės gimnazijos direktoriaus teikiamus klausimus.

32.14. Tarybos nutarimai yra teisėti, jei jie neprieštarauja teisės aktams.

32.15. Taryba už savo veiklą vieną kartą per metus atsiskaito Akmenės gimnazijos bendruomenei.

33. Akmenės gimnazijos mokytojų taryba (toliau – Mokytojų taryba):

33.1. Mokytojų taryba – nuolat veikianti Akmenės gimnazijos savivaldos institucija mokytojų profesiniams ir bendriesiems ugdymo bei ugdymo kokybei užtikrinti klausimams spręsti;

33.2. Mokytojų tarybą sudaro direktoriaus pavaduotojai ugdymui, skyrių ir kitų padalinių, susijusių su ugdymu, vedėjai, visi Akmenės gimnazijoje dirbantys mokytojai, švietimo pagalbą teikiantys specialistai, bibliotekininkas, kiti tiesiogiai ugdymo procese dalyvaujantys asmenys;

33.3. Mokytojų tarybos nariu negali būti Akmenės gimnazijos direktorius;

33.4. Mokytojų tarybai vadovauja pirmininkas, išrinktas slaptu balsavimu pirmame Mokytojų tarybos posėdyje;

33.5. Mokytojų tarybos pirmininku tampa tarybos narys, surinkęs didžiausią balsų skaičių;

33.6. kai didžiausią balsų skaičių surinkęs kandidatas atsisako būti tarybos pirmininku, juo tampa antras kandidatas, surinkęs didžiausią balsų skaičių;

33.7. Mokytojų tarybos pirmininko kadencija – trys metai;

33.8. asmenys Mokytojų tarybos pirmininko kadencijai gali būti renkami ne daugiau kaip dviem kadencijoms iš eilės;

33.9. likus ne mažiau kaip dviem mėnesiams iki Mokytojų tarybos pirmininko kadencijos pabaigos skelbiami nauji Mokytojų tarybos pirmininko rinkimai;

33.10. Mokytojų tarybos pirmininko įgaliojimams nutrūkus anksčiau laiko (išvykimas, liga ir kt.), Mokytojų tarybos posėdyje slaptu balsavimu išrenkamas naujas Mokytojų tarybos pirmininkas;

33.11. Mokytojų tarybos posėdžius šaukia Mokytojų tarybos pirmininkas;

33.12. posėdis yra teisėtas, jei jame dalyvauja du trečdaliai mokytojų tarybos narių;

33.13. nutarimai priimami posėdyje dalyvaujančių narių balsų dauguma;

33.14. Mokytojų taryba svarsto ir priima nutarimus teisės aktų nustatytais ir Akmenės gimnazijos direktoriaus teikiamais klausimais.

34. Akmenės gimnazijos mokinių taryba (toliau – Mokinių taryba) – Akmenės gimnazijoje nuolat veikianti mokinių savivaldos institucija:

34.1. Mokinių tarybos narių skaičių ir jos veiklos kadencijos trukmę nustato Akmenės gimnazijos direktorius;

34.2. Mokinių savivaldos institucijos nariai yra 8–IV klasių mokinių susirinkimų deleguoti atstovai;

34.3. Mokinių tarybai vadovauja jos narių išrinktas pirmininkas;

34.4. Mokinių taryba inicijuoja ir padeda organizuoti Akmenės gimnazijos renginius, akcijas, vykdyti prevencines programas, teikia siūlymų dėl ugdymo organizavimo, vaikų neformaliojo švietimo programų plėtros, socialinės veiklos, organizuoja budėjimą, dalyvauja rengiant Akmenės gimnazijos veiklą reglamentuojančius dokumentus, svarsto Akmenės gimnazijos direktoriaus teikiamus klausimus, susitaria dėl institucijos veiklos organizavimo, deleguoja narius į Akmenės gimnazijos tarybą.

35. Klasės mokinių tėvų (globėjų, rūpintojų) savivaldos institucija:

35.1. Klasės mokinių tėvų (globėjų, rūpintojų) savivaldos instituciją sudaro visų tos klasės mokinių tėvai (globėjai, rūpintojai);

35.2. Klasės mokinių tėvų (globėjų, rūpintojų) savivaldos institucijai vadovauja susirinkimo išrinktas vadovas;

35.3. Klasių mokinių tėvų (globėjų, rūpintojų) savivaldos institucija aptaria su klasės vadovu klasės mokinių lankomumo, elgesio ir pažangumo, saugumo, maitinimo, informacijos gavimo apie vaikus klausimus, padeda organizuoti klasės renginius, išvykas, kurti edukacinę aplinką, vykdyti profesinį orientavimą, teikia siūlymus Akmenės gimnazijos tarybai ir direktoriui.

36. Mokytojų metodinės grupės:

36.1. Metodinės grupės skirtos mokytojams kartu su pagalbos specialistais pasirengti ugdyti mokinius: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo (-si) ir ugdymo (-si) priemones bei patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, suderintas su Akmenės gimnazijos strateginiais tikslais, ir kartu siekti mokinių ir Akmenės gimnazijos pažangos, aptarti mokinių mokymosi poreikius ir susitarti dėl mokomųjų dalykų, dalykų modulių, pasirenkamųjų dalykų galimos pasiūlos, susitarti dėl mokinių pasiekimų ir pažangos vertinimo būdų bei bendradarbiauti su kitų mokyklų metodinėmis grupėmis:

36.2. Metodinei grupei vadovauja grupės narių išrinktas vadovas;

36.3. Metodinių grupių veiklą organizuoja ir koordinuoja direktoriaus pavaduotojai;

37. Metodinė taryba:

37.1. Metodinė taryba nustato mokytojų metodinės veiklos prioritetus, mokytojų kvalifikacijos tobulinimo poreikius, inicijuoja pedagoginių inovacijų diegimą Akmenės gimnazijoje, teikia Akmenės gimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo gerinimo;

37.2. Metodinė taryba kartu su Akmenės gimnazijos direktoriumi, jo pavaduotojais ugdymui, skyrių vedėjais nustato mokytojų metodinės veiklos prioritetus, susitaria dėl mokomųjų dalykų ilgalaikių ir trumpalaikių planų, pasirenkamųjų dalykų ir modulių programų rengimo principų ir tvarkos, inicijuoja bendradarbiavimą su mokytojų asociacijomis, kitomis nevyriausybinėmis organizacijomis, švietimo pagalbos įstaigomis, prireikus vertina mokytojų metodinius darbus ir praktinę veiklą;

37.3. Metodinės tarybos nariai yra metodinių grupių vadovai;

37.4. Metodinei tarybai vadovauja tarybos narių išrinktas vadovas;

37.5. Metodinės tarybos veiklą koordinuoja direktoriaus pavaduotojas ugdymui.

38. Akmenės gimnazijos metodinių grupių ir Akmenės gimnazijos metodinės tarybos sudarymo ir vadovavimo principai nustatomi Akmenės gimnazijos vidaus tvarkos taisyklėse.

39. Ugdymo turinio formavimo, ugdymo proceso organizavimo, švietimo pagalbos specialistų teikimą ir kitus su ugdymu bei Akmenės gimnazijos veikla susijusius klausimus Akmenės gimnazijos direktorius aptaria Akmenės gimnazijos administracijos pasitarimuose.

40. Mokinių ugdymo organizavimo, elgesio, lankomumo, saugumo užtikrinimo ir kitais mokiniams ir jų tėvams (globėjams, rūpintojams) aktualiais klausimais Akmenės gimnazijos direktorius gali organizuoti klasių mokinių ir mokinių tėvų (globėjų, rūpintojų) savivaldos institucijų vadovų pasitarimus.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO

TVARKA IR ATESTACIJA

41. Darbuotojai į darbą Akmenės gimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

42. Akmenės gimnazijos darbuotojams už darbą mokama Lietuvos Respublikos valstybės ir savivaldybių įstaigų darbuotojų darbo apmokėjimo įstatymo ir kitų teisės aktų nustatyta tvarka.

43. Akmenės gimnazijos direktorius, jo pavaduotojai ugdymui, ugdymą organizuojančių skyrių vedėjai ir mokytojai atestuojami ir kvalifikaciją tobulina teisės aktų nustatyta tvarka.

44. Akmenės gimnazijos direktoriaus, jo pavaduotojo ugdymui bei kitų Gimnazijos darbuotojų veiklos vertinimas vykdomas vadovaujantis Lietuvos Respublikos įstatymų, kitų norminių teisės aktų bei Savininko teisės aktų nustatyta tvarka.

VII SKYRIUS

GIMNAZIJOS TURTAS, LĖŠOS, JŲ NAUDOJIMO TVARKA,

FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA

45. Akmenės gimnazija patikėjimo teise perduotą Savininko turtą valdo, naudoja ir disponuoja juo pagal įstatymus, Akmenės rajono savivaldybės tarybos sprendimų nustatyta tvarka.

46. Akmenės gimnazijos lėšos:

46.1. valstybės biudžeto specialiųjų tikslinių dotacijų Akmenės rajono savivaldybės biudžetui skirtos lėšos ir Akmenės rajono savivaldybės biudžeto lėšos skiriamos pagal patvirtintas sąmatas;

46.2. pajamos už teikiamas paslaugas;

46.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

46.4. kitos teisėtu būdu įgytos lėšos.

47. Lėšos naudojamos teisės aktų nustatyta tvarka.

48. Akmenės gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

49. Akmenės gimnazijos finansinės veiklos kontrolę vykdo Lietuvos Respublikos valstybės kontrolės įgaliotos institucijos ir Akmenės rajono savivaldybės vykdomoji institucija. Akmenės gimnazijos valstybinį auditą atlieka Lietuvos Respublikos valstybės kontrolė. Akmenės gimnazijos veiklos ir išorės finansinį auditą atlieka Akmenės rajono savivaldybės kontrolierius (Akmenės savivaldybės kontrolės ir audito tarnyba). Akmenės gimnazijos vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

50. Akmenės gimnazija turi Akmenės vidurinės mokyklos labdaros ir paramos fondą, kurio veiklą vykdo fondo valdyba.

51. Akmenės gimnazijos veiklos priežiūrą atlieka Akmenės rajono savivaldybės vykdomoji institucija, prireikus pasitelkiami išoriniai vertintojai.

VIII SKYRIUS

BAIGIAMOSIOS NUOSTATOS

52. Akmenės gimnazija turi interneto svetainę, atitinkančią teisės aktų nustatytus reikalavimus.

53. Vieši pranešimai ir informacija, kurią, remiantis šiais Nuostatais ir Lietuvos Respublikos teisės aktais, reikia paskelbti viešai, apie Akmenės gimnazijos vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, informacinę sistemą Elektroninis dienynas, mokamas paslaugas, mokytojų kvalifikaciją, svarbiausius Akmenės gimnazijos išorinio vertinimo rezultatus, Akmenės gimnazijos bendruomenės tradicijas, pasiekimus ir kitas Akmenės gimnazijos vykdomas veiklas skelbiama Akmenės gimnazijos interneto svetainėje adresu www.akmenesgimnazija.lt, Savivaldybės interneto svetainėje adresu www.akmene.lt ir kitose visuomenės informavimo priemonėse.

54. Akmenės gimnazijos nuostatus, jų pakeitimus, papildymus tvirtina Savininkas, suderinus su Akmenės gimnazijos taryba.

55. Akmenės gimnazija reorganizuojama, likviduojama ar pertvarkoma teisės aktų nustatyta tvarka.

________________

Direktorė	Asta Lipkinienė

SUDERINTA

Akmenės rajono Akmenės gimnazijos tarybos

2021 m. liepos 15 d. posėdžio

protokoliniu nutarimu

(protokolas Nr. 4)